Slobodan Lang

**Slobodan Lang** (Zagreb, 8. listopada 1945. – Zagreb, 23. veljače 2016.), hrvatski i jugoslavenski liječnik, humanitarac i političar. Obnašao brojne visoke političke dužnosti u Jugoslaviji i Hrvatskoj. Promovirao mirotvorstvo i dobrotvorstvo.

## Biografija
### Podrijetlo i školovanje
Prof. dr. Slobodan Lang je rođen 8. 10. 1945 godine u Zagrebu u porodici Rikarda i Mare Lang. Sa očeve strane rodom je iz ugledne židovske porodice iz Vinkovaca. Djed prof. Langa, dr. Ignjat Lang, bio je predsjednik "Židovske općine Vinkovci", a baka, Terezija Lang, kućanica. Otac mu je za života bio ugledni hrvatski i jugoslavenski ekonomist i pravnik. Dolaskom na vlast režima Nezavisne Države Hrvatske (NDH) i ustaša, život porodice Lang se našao u opasnosti. Godine 1941 Ignjata i Tereziju Lang pokušao je spasiti fra Hijacint Bošković, jedan od cijenjenih dubrovačkih i hrvatskih dominikanaca. Fra Bošković je s tom svrhom odputovao u Vinkovce. Sa sobom je imao posebnu dozvolu da sa sobom u Dubrovnik povede Langove. Nažalost, dr. Ignjat Lang je odbio napustiti Vinkovce, rekavši fra Hijacintu: "*Bio sam predsjednik Židova u miru i ostat ću to i u ratu.*" Taj čin fra Boškovića je polučio da je prof. Lang "*od djetinjstva odgajan u osjećaju zahvalnosti prema fra Hijacintu, dominikancima i svim fratrima*". Ignjat i Terezija Lang su ubijeni tijekom Holokausta u koncentracijskom logoru Jasenovac. Majka prof. Langa je iz ugledne dubrovačke porodice Sorkočević. Prof. Lang je odgajan na ideji ateizma. Osnovnu i srednju školu pohađao je u Zagrebu. U rodnome gradu je također završio Medicinski fakultet Sveučilišta u Zagrebu. U mladosti se priklonio lijevoj ideji jer nema rasizma i jer je smatrao da su svi ljudi jednaki. Za vrijeme hrvatskog proljeća prof. Lang je bio predložen za prvog studenta prorektora u 300-godišnjoj povijesti sveučilišta u Hrvatskoj. Prvotni kandidat bio je Ivan Pađen, nakon čega se predložilo prof. Langa, no on je taj prijedlog otklonio. Specijalizirao je socijalnu medicinu.

### Zdrastvena karijera
Javno djelovanje prof. Langa započelo je još za vrijeme njegovih gimnazijskih i studentskih dana. U svojoj, više od 40 godina dugoj karijeri, uspješno je obnašao brojne visoke dužnosti i funkcije. Od 1986 do 1990 bio je član Izvršnog vijeća grada Zagreba i sekretar Sekretarijata za zdravstvo. U tom periodu posebnu je pažnju posvetio tada tek nadolazećim izazovima: organizaciji borbe protiv epidemije tada nove bolesti – AIDS-a, rukovođenju u zdravstvu, zbrinjavanju i ostvarivanju prava invalida, zaštiti okoline, kvaliteti života oboljelih od raka te području ljudskih prava i medicine. Svoju pionirsku ulogu ostvario je kao pokretač programa prevencije AIDS-a, a svoje vizionarstvo učestvovanjem u pokretanju i osnivanju svjetskog pokreta "Zdravih gradova", gdje svojim djelovanjem Grad Zagreb svrstava među gradove lidere nove misli. Dolaskom na čelno mjesto Sekretarijata za zdravstvo Grada Zagreba 1986 godine, prof. Lang je pokrenuo cijeli niz aktivnosti i programa koji su i danas aktivni kao potvrđena praksa ili postignuća koja označavaju temelje javnozdravstvenog djelovanja za građane Zagreba. Pozicija prvog čovjeka za zdravstvo Grada Zagreba omogućila mu je da sagleda brojne tada slabo prepoznate probleme u samom Gradu, ali i da se Grad poveže s najaktualnijim i vodećim izazovima na globalnoj sceni. Tako je prof. Lang sa svojim suradnicima preuzeo ulogu glavnog nositelja skrbi za zdravlje svih sudionika Univerzijade u Zagrebu, što više, u djelovanje je prvi put unio i elemente prevencije, tada gotovo nepoznate bolesti AIDS-a. Organizirao je Prvi kongres o prevenciji AIDS-a u Zagrebu. Kako bi osigurao punu snagu "građanskog glasa", prof. Lang je pokrenuo osnivanje "Skupštine zdravlja" koja i danas službeno zasjeda u Starogradskoj vijećnici Grada Zagreba. 1980-ih uveo je obavezu redovitog izvještavanja građana o zdravstveno stanju koje podnosi glavni sanitarni inspektor Grada Zagreba. Ovakav oblik izvještavanja pokazao je iznimnu snagu kod dramatične epidemije trovanja gljivama 1988, ekoloških incidenata na ranžirnom kolodvoru 1989, vodenim bujicama i sljemenskim poplavama 1989 godine, te osiguranju zdravstvene ispravnosti i korištenju rekreacijskog kompleksa "Jarun". Prof. Lang je bio naslovni profesor Medicinskog fakulteta u Zagrebu na "Školi narodnog zdravlja Andrija Štampar". Kao gost-profesor predavao je na Medicinskom fakultetu Sveučilišta u Mostaru. Bio je gost-profesor Škole zdravlja u američkom Bostonu u vremenskom razdoblju od 1985 do 1996 godine. Od 1993 bio je prvi suradnik "Centra za ljudska prava i javno zdravstvo" na Harvardu. Bio je član "Kraljevskog udruženja liječnika javnog zdravstva Velike Britanije" i Savjeta časopisa za ljudska prava i javno zdravstvo, Harvard. Također je bio član Uredništva hrvatskog časopisa "Croatian Medical Journal". 1992 godine, prof. Lang je bio postavljen za predsjednika "Hrvatske mreže zdravih gradova". Bio je inicijator i utemeljitelj prvog "Hrvatskog kongresa za preventivnu medicinu i unapređenje zdravlja" održanog od 26. do 29. 11. 2003 godine. Na istom kongresu bio je inicijator pokretanja "Hrvatskog časopisa za javno zdravstvo" (HČJZ), čiji je bio glavni i odgovorni urednik. Objavio je više tekstova u New York Timesu.

### Politička karijera
Prof. Lang je tokom političke karijere bio član Saveza komunista Hrvatske (SKH), Hrvatske demokratske zajednice (HDZ) i Demokratskog centra (DC). Kao član SKH bio je sudionik posljednjeg, 14. izvanrednog kongresa Saveza komunista Jugoslavije (SKJ). Kao jedan od zadnjih govornika na kongresu izašao je za govornicu i rekao "*neka dignu ruke oni koji su za to da se međusobno ne mrzimo*". Na poticaj prof. Langa, predsjednik SKH Ivica Račan je prišao govornici i izjavio "*da mi (izaslanstvo SKH) ne možemo prihvatiti Jugoslavensku partiju bez Slovenaca*". Nakon toga hrvatsko izaslanstvo na čelu sa Račanom i prof. Langom je napustilo Kongres, što je označilo kraj SKJ. Prof. Lang je tom prilikom jednom admiralu Jugoslavenske narodne armije (JNA) rekao: "*Nemojte da vas upotrijebe kao plačenićku vojsku.*".

Krajem augusta 1991 prof. Lang je u New Yorku tražio Henryja Kissingera da se angažira na spriječavanju rata u Hrvatskoj. U razdoblju od 1993 do 2000 godine, prof. Lang je bio posebni savjetnik Predsjednika Hrvatske dr. Franje Tuđmana za humanitarna pitanja. Kao član HDZ-a bio je zastupnik u Županijskom domu Sabora Hrvatske, veleposlanik u Ministarstvu vanjskih poslova Hrvatske, voditelj hrvatske delegacije u Interparlamentarnoj uniji i član Vijeća Europe. S osobitim uspjehom prof. Lang je djelovao u vrijeme bratoubilačkih ratova na području bivše Jugoslavije kada je svoj ugled, rad i iznad svega hrabrost nesebično stavljao u funkciju spašavanja ljudskih života i pomaganja najugroženijima. Nakon smrti Franje Tuđmana napustio je HDZ i priključio se novoformiranom DC-u, gdje je bio Predsjednik glavnog odbora stranke. Prof. Lang je veliki branitelj lika i djela Franje Tuđmana sa kojim je za života razvio bliski odnos.

2012 godine, prilikom posjeta Predsjednika Hrvatske Ive Josipovića Izraelu i njegovog govora u Knessetu, prof. Lang se oglasio priopćenjem u kojem je predsjednika Josipovića optužio za lijevi antisemitizam, vrijeđanje članova Knesseta, te Hrvata i Židova.

U proljeće 2015 potpisao je peticiju "Stop političkim hapšenjima" u znak potpore zagrebačkom gradonačelniku Milanu Bandiću, te je tom prigodom istragu protiv Bandića stavio u kontekst progona kardinala Alojzija Stepinca, hrvatskih "proljećara" i Holokausta. Tom prigodom je također poručio kako se ne smije dopustiti da se pozivajući na pravo izgubi pravednost.

### Mirotvorstvo, djelovanje tokom ratova na području bivše Jugoslavije i humanitarni rad
Humanitarni rad je bio nezaobilazni dio biografije prof. Langa. Već sudjelovanjem u studenskim pokretima u SAD-u, Europi i naposljetku u Hrvatskoj prof. Lang je iskazao svoju opredijeljenost borbi za ljudska prava, jednakost i humanost. Osim kroz njegov profesionalni rad, prava potvrda ovog opredjeljenja došla pojavom ratnih prijetnji, a kasnije i dramatičnih stradanja na području bivše Jugoslavije. Prof. Lang se istakao 1989 kad je pomogao kosovskim rudarima koji su štrajkali glađu. Tom prilikom im je rekao da ne smiju to raditi jer štete svojem zdravlju, no jedan od rudara je potom prof. Langu odgovorio: "Zdravlje nije dovoljno". Prof. Lang je tada shvatio da se u SFR Jugoslaviji proširila mržnja, te da čovjek koji mrzi ne može biti zdrav. Radio je u predraću na tome da bi se spriječili sukobi u Hrvatskoj i drugim republikama SFR Jugoslavije. Pokušao je spriječiti izbijanje sukoba i zaštiti ugrožene među Srbima u SR Hrvatskoj tj. Kninu i Vojniću 1990 godine. 1991 godine pokušao je zaštiti Hrvate u Potkonjama i Dalju. Te iste godine je zahtjevao prekid vojnih suđenja na sudu JNA u Zagrebu, te je u Zagreb organizirao veliki protest protiv antisemitizma i JNA. Suorganizirao je konvoj "Libertasa", te cjelovitu civilnu potporu tijekom opsade u Dubrovniku 1991 godine. U Hrvatskoj je organizirao prihvat prognanih Bošnjaka i Hrvata iz istočne Bosne i Hercegovine (BiH) i Bosanske Posavine 1992 godine. Te iste godine je razaranje gradova u BiH označio pojmom "urbicid" (*ubijanje gradova*). 1992 i 1993 pomagao je Bošnjake i Srbe u BiH tj. pružio je zaštitu prognanima, zarobljenima i lokalnom stanovništvu. 1993 je predlagao koncept "Bolnice mira" za "Mostarsku bolnicu" i bolnicu na Koševu u Sarajevu. 1993 i 1994 organizirao je humanitarne konvoje, "Bijeli put" i "Konvoji mira i ljubavi", za pomoć Hrvatima i Bošnjacima u BiH. Od 1992 do 1995 pružao je potporu Židovima u Zenici, Mostaru, Sarajevu i Tuzli. 1994 je pokrenuo inicijativu i pratio izgradnju hrvatske bolnice u Novoj Biloj. 1995 je posjetio Banju Luku zbog humanitarne zaštite ugroženog stanovništva tokom "Operacije Una". Prof. Lang je 1995 godine, nakon operacije Oluje, vodio brigu o staračkom i napuštenom srpskom stanovništvu. 1995 i 1996 zbrinjavao je izbjegle Bošnjake u Kupljenskom i organizirao njihov povratka u Kladušu.

### Porodica i osobna uvjerenja
Prof. Lang je bio oženjen za Nadu Lang sa kojom je imao dvoje djece, Maroja i Maju. Prof. Lang je za sebe govorio da je Hrvat i Židov koji vjeruje u Isusa Krista, te je više puta za života potvrdio da mu se Isus tri puta ukazao. 2010 godine, prof. Lang je doživio tešku prometnu nesreću zbog koje je ležao na intezivnoj njezi KBC Sestre milosrdnice u Zagrebu. Na sreću u potpunosti se oporavio.

### Smrt i pokop
Prof. dr. Slobodan Lang je umro u Zagrebu 23. 2. 2016 godine. Sahranjen je u porodičnoj grobnici na zagrebačkom groblju Mirogoj.

## Odlikovanja i priznanja
* Spomenica Domovinskog rata 1990. – 1992. 
* Spomenica domovinske zahvalnosti 
* Red hrvatskog trolista 
* Red Nikole Šubića Zrinskog (za hrabrost) 
* Red kneza Branimira s ogrlicom
*Red Danice hrvatske s likom Katarine Zrinske

## Reference